Ιωάννης Δρακιώτης
Ο Ιωάννης Δρακιώτης (1822-1904) ήταν Έλληνας λογοτέχνης και δήμαρχος Σκοπέλου.

Βιογραφικά Στοιχεία
Ο Ιωάννης Δρακιώτης γεννήθηκε το 1822 στη Σκόπελο από φτωχούς αγρότες γονείς. Χάρις στον πλούσιο νουνό του και κατοπινό βουλευτή Επιφάνιο Επιφανίου είχε μια φροντισμένη μόρφωση. Ταξίδεψε μέχρι τη Βραΐλα της Ρουμανίας. Χρημάτισε δάσκαλος σε σχολεία της τουρκοκρατούμενης Θεσσαλίας και Μακεδονίας,  στο Λιτόχωρο ή στη Χαλκιδική. Σύμφωνα με άλλες πληροφορίες εργάστηκε και ως χωροφύλακας στην Πορταριά του Πηλίου. Μετά το 1870 επέστρεψε στην γενέτειρά του, εργάστηκε γραμματέας στη Δημαρχία και εκλέχτηκε αρκετές φορές δήμαρχος Σκοπέλου. 

Από τον γάμο του απέκτησε τρία παιδιά, δυο κορίτσια και ένα αγόρι. 

Πέθανε το 1904.

Συγγραφικό έργο
Ο Ιωάννης Δρακιώτης διακρίνεται για την ευρυμάθεια του, που καλύπτει την αρχαία ελληνική γραμματεία αλλά και την πατερική-βυζαντινή. Τα έργα του γραμμένα σε στίχους διακρίνονται από έντονη σατιρική διάθεση. Χαρακτηριστική είναι η μη αναφορά στην ιδιαίτερη πατρίδα του. Προοδευτικός στις πεποιθήσεις του ο Δρακιώτης θεωρούσε εχθρούς της ανθρωπότητας την αμάθεια, τη δεισιδαιμονία και τον φατριασμό.
Ο κώνωψ Ολύμπου της Μακεδονίας. Αθήνα, 1870
Κάτοποτρον των ψυχικών παθών. Αθήνα, 1870
Τα στιχουργήματα Η Υδραία νοικοκυρά και Το πρώτον κούρεμα του Πάπα. Το πρώτον κούρεμα του Πάπα, είναι ένας διάλογος μεταξύ του Πάπα και ενός κουρέα σε στίχους ομοιοκατάληκτους ζευγαρωτούς κατά τον λουκιανό τρόπο.
Ιωάννης Δρακιώτης: Το πρώτον κούρευμα του Πάπα. Παύλος Νιρβάνας: Διηγήματα. Κείμενα: Ιωάννης Δρακιώτης, Παύλος Νιρβάνας, Επιμέλεια: Βασίλης Τομανάς, Εκδόσεις Νησίδες, 1995

Παραπομπές

Εξωτερικοί σύνδεσμοι 
Ιωάννης Δρακιώτης στον Πανδέκτη, του Εθνικού Ιδρύματος Ερευνών.

Έλληνες λογοτέχνες